Je dame Luque, dame de Bonevens, fait savoir à touz que, dou loux et de la volunté et dou consentement exprès monsignour Henry, signour de Jouz, et monsignour Jehan, signour de Chevres, mes enfanz, ay vendu, baillié, quité et delivré à touzjorsmais à noble baron monsignour Jehan de Chalon, signour d’Arlay, un mien champz, assis ou finaige de La Reviere, ou lue où l’on appele Roches, entre le champs maistre Guillaume de Baume, qui fut à Belegru, d’une part, et le champ Haymon Battaillart, d’autre, pour le pris de quarante livres et trois sol d’estevenanz, baillié et delivré à moy en bons deniers nombrez, par la main adit mastre Guillaume de Baume, commandemant doudit Jehan, et me sus devestue doudit champ et ledit Jehan en ay envesti et mis en possessien corporel ou assi; et promet... En tesmoint de laquel chose, j’ay requis et fait metre en ces presentes lettres le seels de mesdiz enfanz, c’est à savoir monsignour Henry et monsignour Jehan; et nos, lidiz Henry, sires de Jouz, et Jehans, sires de Chevrel, qui ladite vendue avons louée et loons et ratifions tant comme nos poons, et à la proiere et à la requeste de dame Luque, nostredite mere, avons mis nostres seauls pendant en ces presentes lettres, en tesmoint de verité. Faites et donées l’an Nostre Signour corrant par mil CC et doux, la veille de la nativité saint Jehan Baptiste.